ગ્લોબલ ટાઈમ્સે ચીનના હથિયારો મુદ્દે પણ જૂનો રાગ અલાપ્યો છે. રિપોર્ટમાં કહેવાયું છે કે ચીનના હથિયારો અને સેનાના અધિકારીઓની ગુણવત્તા ભારતના મુકાબલે ઘણી સારી છે. રિપોર્ટમાં એવું પણ કહેવાયું છે કે ભલે ભારતે છેલ્લા દિવસોમાં યુએસ અને રશિયા પાસેથી અનેક હથિયારો ખરીદ્યા હોય, પરંતુ ચીનના હથિયારોની તુલનામાં એ હથિયારો ઘણા હલકી ગુણવત્તાના છે. ચીનના આ સરકારી અખબારે કહ્યું છે કે, એરફોર્સ, હેલિકોપ્ટર, દૂર સુધી હુમલો કરનારા હથિયારો, હલકા વાહન તમામ યુદ્ધમાં ઘણો જ મહત્વપૂર્ણ રોલ ભજવે છે. હવામાં યુદ્ધ માટે ચીન પાસે J-10C, J-11 ફાઈટર જેટ, H-6K બોમ્બર્સ, Z-10 હુમલો કરનાર હેલિકોપ્ટર અને અન્ય અનેક હથિયારો પણ છે. રિપોર્ટમાં કહેવાયું છે કે આ તમામની ગુણવત્તા અને સંખ્યાના મામલે ભારત ચીનથી ઘણું પાછળ છે. ગ્લોબલ ટાઈમ્સે દાવો કર્યો છે કે લોન્ગ રેન્જ રોકેટ આર્ટિલરીમાં ચીન ન માત્ર ભારતથી આગળ છે, પરંતુ દુનિયામાં સૌથી સારું પણ છે.